6. Batlhanka ba ga Jehofa ba tla itumelela phenyo jang? Fa o tsamaya ka koloi mo go nngwe ya dikampa, o bona dikeretšhe, dikolo tsa poraemari le dikolo tsa sekontari. Go ka direga gore o bone le dikolo tsa batho ba ba godileng. Seteishene sa mapodise le ofisi ya puso kafa ntle fela ga kampa di tlhomamisa gore kampa e sireletsegile. O ka nna wa bona mmaraka o mogolo le mabenkele a le mantsi a mannye koo batshabi ba rekang gone merogo, maungo, tlhapi, nama ya koko le dijo tse dingwe tse ba di tlhokang. Batho bangwe ba ba tswang kwa ntle ga kampa ba tla kwa mmarakeng go tla go dira kgwebo. Mme batshabi ba bona kae madi a go reka? Bangwe ba lema tshingwana e potlana ya merogo ba bo ba rekisa dikungo tsa yone kwa mmarakeng. Ba bangwe ba ka nna ba rekisa karolo ya bupi kgotsa ya dinawa tse ba di fiwang, gore ba reke nama kgotsa maungo. Ee, o ka ba wa ganetsa gore ke kampa mme o re ke motse fela o mogolo. Ke selo se se tlwaelegileng go bona bangwe ba tshega e bile ba itumetse kwa mmarakeng fela jaaka ba ne ba ka dira kwa dinagagaeng tsa bone.